Faaborg-Midtfyn: Kommunaldirektør Helene Bækmark er fortid i Faaborg-Midtfyn Kommune.

Kommunen har dags dato indgået en fratrædelsesaftale med Helene Bækmark, og aftalen har virkning fra 1. oktober 2019.

Det oplyser kommunen i en pressemeddelelse.

I forbindelse med aftalen udtaler borgmester Hans Stavnsager:

"Jeg vil gerne takke Helene Bækmark for en loyal og dedikeret indsats som kommunaldirektør i Faaborg-Midtfyn Kommune de seneste 3½ år. Der har i perioder været meget kritik af Helene Bækmark i offentligheden – en kritik, som jeg har fundet urimelig. Men disse ydre forhold har skabt så vanskelige arbejdsvilkår for kommunaldirektøren, at det er bedst for alle parter, at vores samarbejde afsluttes. Jeg ønsker ikke, at Helene Bækmark skal belastes yderligere, og jeg ønsker ikke, at Faaborg-Midtfyn Kommune skal leve med en fortsat usikkerhed om vores administrative ledelse".

Aftalen om Helene Bækmarks exit kommer i forlængelse af en kortere sygemelding. Kommunaldirektøren har været sygemeldt siden 9. september.

Helene Bækmarks ledelsesstil har flere gange været et omstridt emne og især har et betydeligt gennemtræk af chefer på rådhusets ledelsesgang fået stor offentlig opmærksomhed. Langt over halvdelen af cheferne på de øverste niveauer har forladt Faaborg-Midtfyn Kommune i løbet af Helene Bækmarks tid som kommunaldirektør.

Borgmester Hans Stavnsager vil ikke svare på, hvorfor fratrædelsesaftalen med Helene Bækmark kommer netop nu. Ifølge borgmesteren er det en del af aftalen, at han ikke kommenterer sagen ud over, hvad der står i pressemeddelelsen.

Kommunalbestyrelsen har konstitueret koncerndirektør Helle Vibeke Carstensen som midlertidig kommunaldirektør, og Hans Stavnsager kan ikke sige, hvornår en ny permanent løsning på den vigtige toppost kan være på plads.

- Nu skal vi lige trække vejret. Det er en stor beslutning at ansætte en kommunaldirektør, så vi har brug for en grundig diskussion i kommunalbestyrelsen om, hvilken profil vi har brug for, siger borgmesteren.

Ifølge kommunens pressemeddelelse er det aftalt, at Helene Bækmark indtil udgangen af november 2019 driver et udviklingsarbejde med Øhavsmuseet videre.